كاس لعالم 2026

**كاس لعالم فيفا 2026** هيّا كاس لعالم نمرة 23 د لكورة د رّجال لي غادي تّلعب ف ميريكان، كانادا، و لمكسيك ف الصيف د 2026.

هاد التورنوا غادي يكون أول كاس لعالم كيتنضّم ب 48 فرقة بلاصت 32، أول تورنوا كينضّموه تلاتة د لبلدان، و لمكسيك غادي تكون أول بلاد كاتشارك ف تنضيم كاس لعالم تلاتة د لمرات، بعدما كانت نضّماتو ف 1970 و 1986. التورنوا غادي يتّلعب ف 16 مدينة، ب مجموع د 104 ماتش، 78 ف ميريكان، و 13 ل كلا وحدة من كانادا و لمكسيك.

الترشيح لموحد ديال لميريكان، كانادا، و لمكسيك كان غلب الترشيح د لمغريب ف لمؤتمر د لفيفا نمرة 68 لي تدار ف موسكو ف 13 يونيو 2018.

42 منتخب ل حد الساعة تأهلو ل هاد التورنوا، منهم 26 بانو ديجا ف كاس لعالم 2022، و 4 كايشاركو لمرة اللولة، هوما الراس لخضر، لأردن، كوراصاو و ؤزباكيستان.

لمنتخب د لارجونتين هيّ لفرقة لي كاتدافع على اللقب ديالها ف هاد النسخة بعدما كانت دّات لكاس لي فاتت.

## ختيار لبلاد لمضايفة

مابين 2013 و 2017، كان بزاف ديال سير و أجي ف اللجنة د لفيفا على مسألة الضورة د لمضايفة على حساب لكونفيديرالية. ف اللول كانو لبلدان ممنوعين ينظمو يلا كينتاميو ل كونفيديرالية نظمات كاس ف الجوج لمرات اللخرين. تبدّل لقانون مؤقتاً باش يمنع غير لبلدان ديال لكونفيديرالية لي نظمات لمرة اللخرة، قبل مايعاود يرجع كيفما كان.

اللجنة د لفيفا دارت إستتناء ف حالة يلا عضو ديال كونفيديرالية نظمات لكاس قبل اللخرة مستاعدة تنظم ف لوقت لي ماكاين تا شي ترشيح مزيان كيلبّي الشروط التقنية و لمالية. ف مارس 2017، جياني إنفانتينو، الرئيس د لفيفا كونفيرما بلي ؤروپا و أسيا ممنوعين من الترشيح بعدما تختارو روسيا و قطر ل تنظيم كاس لعالم 2018 و 2022 على التوالي. داكشي علاش باب الترشيح كان محلول غير ل أمريكا الشمالية (نظمات لمرة اللخرة ف 1994)، إفريقيا (نظمات لمرة اللخرة ف 2010)، أمريكا الجنوبية (نظمات لمرة اللخرة ف 2014)، ؤقيانوسيا (ماعمّرها نظمات)، و تقدر لكونفيديرالية د ؤروپا تنظم ف حالة يلا ما كان تا ترشيح مزيان.

التنظيم لمشتارك كان تّمنع من عند فيفا بالنسبة ل كاس لعالم 2022، ولايني دارت دارت إستتناء ل كاس لعالم 2026، بلا تحديد ديال عدد لمنظمين و على حساب دراسة كلّا حالة. لأمانة لعامة ديال لفيفا، مور إستشارة معا اللجنة، ولّات عندها السلطة باش تحيّد أي ترشيح ماكيحققش الشروط التقنية لأولية ديال التورنوا.

كانادا، لمكسيك و لميريكان كانو معوّلين يترشحو كل واحد بوحدو، ولايني ف 10 أبريل 2017 علنو بلي غادي يترشحو مجموعين. ف مارس 2022، ميكيل أريولا، الرئيس ديال ليڭا إم إكس (لبوطولة د لمكسيك) ڭال بلي لمشاركة ديال بلادو ف التنظيم كانت تقدر تكون تحت لحكاكة كون الليڭا و لفيديرالية د لمكسيك ماستاجبوش بالزربة للحاديتة د *كيطيرارو* و *أطلس* لي تجرحو فيها 26 متفرج و تشدو 14 واحد. أريولا ڭال بلي فيفا "تصدمات" ب هاد لحاديتة ولايني لإستجابة و لعقوبات لي طبقو السلطات ضد فرقة *كيطيرارو* قنّعوها.

### التصويت

التصويت تدار ف 13 يونيو 2018 ف لمؤتمر نمرة 68 د لفيفا، ف موسكو. و كان مفتوح ل 203 د لأعضاء لي عندهم لحق ف التصويت.

## لفراقي لمأهلين

تصغير|459x459px|'''(لخريطة خاص يتدار ليها تحديث)'''<br>

## لعزلة

لعزلة تدارت ف 5 دجنبر 2025 معا 12:00 UTC-5 (التوقيت الشرقي لمعياري EST) ف مركز كينيدي ف واشينطون. لفراقي 48 تقسّمو ل 4 د الزلافات ب 12 فرقة ف كل وحدة. الزلافة 1 كاينين فيها لبلدان لمضايفين التلاتة و 9 د لفراقي اللولين ف لكلاصمة د فيفا د نونبر 2025 لي تأهلو ديجا. الزلافات 2، 3 و 4 فيهم لفراقي لي بقاو على حساب لكلاصمة ف فيفا. الربعة لي غادي يربحو الدور التاني ديال لإقصائيات د كاس لعالم ف ؤروپا و الجوج لي غادي يربحو ف لإقصائيات بين لقارات، تدارو نيشان ف الزلافة 4، حيت باقي ماتحددوش تال مارس 2026. لمنتخب د لمكسيك تحط نيشان ف ڭروپ A، و غادي يلعب لماتش د لإفتتاح ف تيران أزطيكا ف 11 يونيو. كانادا و لميريكان جاو ف ڭروپ B و ڭروپ D، و غادي يلعبو لماتش التالت و الرابع ديال التورنوا، ب هاد الترتيب، ف 12 يونيو.

لعزلة تدارت ب الزهر زلافة ب زلافة من اللولة تال الرابعة، ولايني تحت هاد الشروط:
*جوج فراقي من نفس لكونفيديرالية مايقدروش يجيو بجوج ف نفس لڭروپ، من غير لمنتخبات ديال ؤروپا لي يقدرو يكونو منهم جوج علّكتيرة. حيت كاينين 16 منتخب ؤروپي، هادشي كيعني بلي كلا ڭروپ خاص ضروري يكون فيه واحد ولّا جوج منهم.
*لفراقي الجوج اللولين ف لكلاصمة ف فيفا، سپانيا و لارجونتين، خاصهم يتعزلو بحيت يلا جاو اللولين ف لڭروپ ديالهم مايتلاقاو تال لفينال، و نفس الشي للفراقي التالتة و الرابعة ف لكلاصمة ف فيفا، فرانسا و النڭليز. لفراقي ب ربعة خاصهم يتعزلو بحيت مايقدروش يتلاقاو قبل الدومي فينال يلا جاو اللولين د لڭروپات ديالهم.

## نويطات


## مصادر


تصنيف:كورة د الولايات المتاحدة د ميريكان
تصنيف:2026 ف كورة
تصنيف:كورة د كانادا
تصنيف:كورة د لمكسيك
تصنيف:2026 ف الرياضة د كانادا
تصنيف:2026 ف الرياضة د الولايات المتاحدة د ميريكان
تصنيف:2026 ف الرياضة د لمكسيك